
Gentamicin PPH 0,3 % akių lašai (tirpalas)
gentamicinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Gentamicin PPH 0,3 % ir kam jis vartojamas
2.	Kas žinotina prieš vartojant Gentamicin PPH 0,3 %
3.	Kaip vartoti Gentamicin PPH 0,3 %
4.	Galimas šalutinis poveikis
5.	Kaip laikyti Gentamicin PPH 0,3 %
6.	Pakuotės turinys ir kita informacija

Gentamicin PPH 0,3 % yra aminoglikozidų grupės antibiotikas vartojamas paviršinėms akies infekcinėms ligoms gydyti. Jis daro stiprų bakterijas naikinantį poveikį. 
Gentamicin PPH 0,3 % vartojamas:
· gentamicinui jautrių bakterijų sukeltų akies ir priedinių organų paviršinių infekcinių ligų (ragenos uždegimo, ragenos opos, ūminio arba lėtinio vokų krašto, junginės ar ašarų maišelio uždegimo) gydymui;
· infekcijos profilaktikai prieš akies obuolio operaciją ir po jos.

Gentamicin PPH 0,3 % vartoti draudžiama:
· jeigu yra alergija gentamicinui, aminoglikozidų grupės antibiotikams arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Gentamicin PPH 0,3 %:
· jei pacientas nešioja minkštuosius kontaktinius lęšius – žr. skyrių „Gentamicin PPH 0,3 % sudėtyje yra benzalkonio chlorido“ žemiau. 
· jei vaistu gydoma ilgai. Vaisto nepatariama vartoti ilgai, kadangi gali pradėti daugintis gentamicino poveikiui atsparios bakterijos ir grybeliai. 
· jei yra sunki bakterijų sukelta akių liga, lokalų gydymą reikia papildyti sisteminiu būdu vartojamu antibiotiku.

Reikia pasitarti su gydytoju net tokiu atveju, jei minėtų atvejų yra buvę anksčiau.

Kiti vaistai ir Gentamicin PPH 0,3 %
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Klinikai reikšmingos gentamicino, vartojamo akių lašų forma, sąveikos su kitais vaistais nepastebėta, išskyrus kryžminį atsparumą su tobramicinu.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Nėštumas
Nėščiai moteriai vaisto galima vartoti tik tokiu atveju, jei, gydytojo nuomone, nauda motinai didesnė už pavojų vaisiui. 
Žindymas
Ar žindyvei šių akių lašų vartoti galima, nusprendžia gydytojas.

Vairavimas ir mechanizmų valdymas
Įlašinus vaisto, gali prasidėti ašarojimas, todėl prieš vairuojant automašiną bei dirbant su mechanizmais vaisto vartoti nepatariama.

Gentamicin PPH 0,3 % sudėtyje yra benzalkonio chlorido ir fosfatų
Kiekviename šio vaisto ml yra 0,1 mg benzalkonio chlorido. Minkštieji kontaktiniai lęšiai gali absorbuoti benzalkonio chloridą ir gali pasikeisti kontaktinių lęšių spalva. Prieš šio vaisto vartojimą kontaktinius lęšius reikia išimti ir vėl juos galima įdėti ne anksčiau kaip po 15 minučių. Benzalkonio chloridas gali sudirginti akis, ypač jei Jums yra akių sausmė ar ragenos (akies priekinę dalį gaubiančio skaidraus sluoksnio) pažeidimų. Jeigu pavartojus šio vaisto jaučiate nenormalų pojūtį akyje, deginimą ar skausmą, pasitarkite su gydytoju.

Kiekviename šio vaisto ml yra 6,33 mg fosfatų. Jeigu Jums yra akies priekinę dalį gaubiančio skaidraus sluoksnio (ragenos) sunkių pažeidimų, labai retais atvejais fosfatai gali sukelti drumzlinus ragenos plotelius dėl gydymo metu susiformavusių kalcio nuosėdų.


3.	Kaip vartoti Gentamicin PPH 0,3 %

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.
Vaisto galima vartoti tik iš išorės, t. y. jo reikia lašinti į junginės maišelį.
Negalima liesti lašintuvo antgalio, kadangi į vaistą gali patekti užkrato. Paprastai reikia lašinti į junginės maišelį kas 4 valandas po 1 – 2 lašus.
Jeigu manote, kad Gentamicin PPH 0,3 % veikia per stipriai arba per silpnai, kreipkitės į gydytoją arba vaistininką.

Ką daryti pavartojus per didelę Gentamicin PPH 0,3 % dozę?
Apie lokaliai vartojamo gentamicino perdozavimą duomenų nėra.

Pamiršus pavartoti Gentamicin PPH 0,3 %
Praleidus dozę, ją reikia lašinti į akį kiek galima greičiau ir toliau vaisto vartoti kas 4 valandas.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Bendrieji sutrikimai ir vartojimo vietos pažeidimai
Vartojant vaisto gali atsirasti ašarojimas, akių paraudimas, deginimas bei skausmas, padidėti jautrumas šviesai. Įlašinus vaisto, kelioms minutėms gali sutrikti rega. 

Infekcijos ir infestacijos
Ilgai akių lašų vartojantiems ligoniams retai gali atsirasti grybelių arba gentamicinui atsparių bakterijų padermių sukeltas ragenos išopėjimas.

Imuninės sistemos sutrikimai, psichikos sutrikimai
Jei padidėjęs jautrumas, ilgai vartojamas vaistas labai retai gali sukelti alerginę reakciją, trombocitopeninę purpurą bei haliucinacijas.

Labai retais atvejais kai kuriems pacientams, turintiems sunkių akies priekinę dalį gaubiančio skaidraus sluoksnio (ragenos) pažeidimų, atsirado drumzlinų ragenos plotelių dėl gydymo metu susiformavusių kalcio nuosėdų.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje. Buteliuką laikyti išorinėje dėžutėje, kad vaistas būtų apsaugotas nuo šviesos. Negalima užšaldyti.
Pirmą kartą atidarius buteliuką, tirpalo tinkamumo laikas yra 28 dienos.

Ant dėžutės ir buteliuko po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Gentamicin PPH 0,3 % sudėtis
-	Veiklioji medžiaga yra gentamicinas. Kiekviename ml yra 3 mg gentamicino (gentamicino sulfato pavidalu).
-	Pagalbinės medžiagos yra natrio divandenilio fosfatas monohidratas, dinatrio fosfatas dodekahidratas, benzalkonio chloridas, natrio chloridas, išgrynintas vanduo.

Gentamicin PPH 0,3 % išvaizda ir kiekis pakuotėje
Gentamicin PPH 0,3 % yra bespalvis arba šiek tiek gelsvas skaidrus skystis.
Vaistas tiekiamas plastikiniame buteliuke su lašintuvu ir užsukamu dangteliu po 5 ml akių lašų.

Registruotojas
Zakłady Farmaceutyczne POLPHARMA S.A.
ul. Pelplińska 19, 83-200 Starogard Gdański
Lenkija

Gamintojas
Jadran-Galenski Laboratorij d.d.
Svilno 20, 51000 Rijeka
Kroatija

Jeigu apie šį vaistą norite sužinoti daugiau, kreipkitės į vietinį registruotojo atstovą.
POLPHARMA S.A. atstovybė 
E. Ožeškienės g. 18A
LT-44254 Kaunas
Tel. +370 37 325131

Šis pakuotės lapelis paskutinį kartą peržiūrėtas 2025-06-06.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

